ለወሳኝ ኩነቶች ምዝገባ ውጤታማነት የጤና ኤክስቴንሽን ባለሙያዎች ሚና ወሳኝ መሆኑ ተገለጸ
በደቡብ ብሄሮች ብሄረሰቦችና ህዝቦች ክልል መንግስት የወሳኝ ኩነቶች ምዝገባ ኤጀንሲ ለስራዉ ስኬት የጤና ኤክስቴንሽን ባለሙያዎች የሚቸጫወቱት ሚና ወሳኝ መሆኑን ገለፀ፡፡ኤጀንሲዉ ለዚህ የተቀናጀ መርሃ ግብር ያግዘዉ ዘንድ ከሀዲያ፣ ከስልጤ እና ከከምባታ ጠንባሮ ዞኖች ለተወጣጡ 120 ለሚሆኑ የጤና ባለሙያዎች በሀላባ ከተማ ስልጠና መስጠቱንም አመልክቷል ፡፡በኤጀንሲዉ የትምህርት ስርጸት ዳይሬክቶሬት ዳይሬክተር የሆኑት አቶ ተፈራ ዋዲሎ  ይህን መሰል የተቀናጀ ስራ ከዚህ በፊት አለመሰራቱ በተለይ የልደት እና የሞት ኩነት ምዝገባ ላይ የተሟላ መረጃ እንዳይኖር አድርጓል ብለዋል፡፡ የወሳኝ ኩነት አስመዝጋቢዎች ቅጥር ካለፈው ዓመት ጋር ሲነጻጸር በሩብ ዓመቱ በከፍተኛ ቁጥር የጨመረ ቢሆንም ከጤና ኤክስቴንሽን ባለሙያዎች ጋር በተቀናጀ አግባብ ከመስራት አኳያ ብዙ ስራ መሰራት እንዳለበት ጠቁመዋል፡፡
 የስልጠናዉ ዋና ዓላማም ይህንን ችግር በቀጣይነት ለመቅረፍና ከባለድርሻ አካላት ጋር በጥምረት በመስራት የአስመዝጋቢዎችን ቁጥር ለማሳደግ ይረዳ ዘንድ እንደሆነ  ተገልጿል፡፡አንዳንድ የጤና ኤክስቴንሽን ባለሙያዎች ስለምዝገባ ስርዓቱ ግንዛቤ ያልነበራቸው በመሆኑ የሚከሰቱ ወሳኝ ኩነቶች በወቅቱ እንዲመዘገቡ ከማስተማርና መረጃ ከመስጠት ባለፈ ከቀበሌ ስራ አስኪያጆች ጋር ተቀናጅተው  እየሰሩ አለመሆኑንና ስልጠናው  የተሻለ  ግንዛቤ በመፍጠር ለህብረተሰቡ ስለምዝገባ ስርዓቱ በባለቤትነት ለማስተማር በላቀ ሁኔታ እንደሚያዘጋጃቸዉም  አዉስተዋል፡፡የወሳኝ ኩነቶች ምዝገባ የሚወለዱ ህጻናትን ቁጥር በማወቅ በጤና አገልግሎት ስርዓቱ ውስጥ ለማካተት እገዛ  እንደሚያደርግ ተስፋ ተጥሎበታል።በወሳኝ ኩነቶች ምዝገባ የሚገኘው መረጃ በርካታ ተቋማት ለህዝብ አገልጋይነት ተግባራቸው በግብዓትነት የሚያገለግሉ በመሆኑ ስራዉ የሁሉንም ተሳትፎ ይጠይቃል፡፡ የምዝገባ ሂደቱም ሁሉን አቀፍና ወጥ በሆነ መልኩ እንዲካሄድና ትግበራውም የተሟላ እንዲሆን በየደረጃው ያለ የመ/ሰራተኛ ህብረተሰቡን የማንቃት ስራ በትኩረት መሰራት እንዳለበት ተናገረዋል፡፡ 